**ΠΡΟΣΚΛΗΣΗ ΥΠΟΒΟΛΗΣ ΑΡΘΡΩΝ – CALL FOR PAPERS**

ΘΕΑΤΡΟΥ ΠΟΛΙΣ – ΤΕΥΧΟΣ Νο 3 ΦΘΙΝΟΠΩΡΟ 2017

*ΕΠΙΔΑΥΡΟΣ: ΣΥΓΚΡΟΥΣΕΙΣ, ΣΥΓΚΛΙΣΕΙΣ ΚΑΙ ΑΠΟΚΛΙΣΕΙΣ*

*ΘΕΑΤΡΟΥ ΠΟΛΙΣ*

*Διεπιστημονικό Περιοδικό για το Θέατρο και τις Τέχνες*

Ε-mail: theatroupolis@gmail.com

URL: [http://ts.uop.gr](http://ts-old.ts.uop.gr/)

*Ἐπειδὴ πᾶσαν πόλιν ὁρῶμεν κοινωνίαν τινὰ οὖσαν καὶ πᾶσαν κοινωνίαν ἀγαθοῦ τινος ἕνεκεν συνεστηκυῖαν (τοῦ γὰρ εἶναι δοκοῦντος ἀγαθοῦ χάριν πάντα πράττουσι πάντες) δῆλον ὡς πᾶσαι μὲν ἀγαθοῦ τινος στοχάζονται, μάλιστα δὲ καὶ τοῦ κυριωτάτου πάντων ἡ πασῶν κυριωτάτη καὶ πάσας περιέχουσα τὰς ἄλλας. αὕτη δ' ἐστὶν ἡ καλουμένη πόλις καὶ ἡ κοινωνία ἡ πολιτική.*

’Αριστοτέλους Πολιτικά 1252a. 1-7

Το περιοδικό *ΘΕΑΤΡΟΥ ΠΟΛΙΣ* είναι ένα διεπιστημονικό ηλεκτρονικό περιοδικό με κριτές (peer- reviewed journal) για το θέατρο και τις τέχνες, το οποίο εκδίδεται από το Τμήμα Θεατρικών Σπουδών της Σχολής Καλών Τεχνών του Πανεπιστημίου Πελοποννήσου, σύμφωνα με την απόφαση της 27ης συνεδρίασης της ΓΣ του Τμήματος (22-1-2013).

Όπως υπoδηλώνει ο τίτλος και η επιλεγμένη προμετωπίδα, το περιοδικό *ΘΕΑΤΡΟΥ ΠΟΛΙΣ* έχει στόχο να αποτελέσει τον (ηλεκτρονικό) τόπο μιας «πόλης», όπως ορίστηκε από τον Αριστοτέλη, τον τόπο, εν προκειμένω, μιας θεατρικής κοινωνίας, η οποία συγκροτείται βάσει του θεάτρου ως κοινώς επιδιωκόμενου «αγαθού» και ταυτόχρονα βάσει της επιδίωξης του κοινού αγαθού μέσω του θεάτρου και των τεχνών.

Τα πεδία που καλύπτει το διεπιστημονικό περιοδικό *ΘΕΑΤΡΟΥ ΠΟΛΙΣ* είναι το ελληνικό και παγκόσμιο θέατρο και δράμα σε όλες τις ιστορικές εκφάνσεις τους και σε σχέση με τον πολιτισμό, τη θεωρία και ευρύτερα τις ανθρωπιστικές επιστήμες, καθώς και σε σχέση με όλες τις συναφείς τέχνες και ερευνητικούς κλάδους, όπως είναι, για παράδειγμα, η λογοτεχνία, ο χορός, η μουσική, τα εικαστικά, κάθε είδους δρώμενα και τελετές, η παιδαγωγική του θεάτρου, η ενδυματολογία, η σκηνογραφία και η αρχιτεκτονική.

Το θέατρο συνιστά μια σύνθετη τέχνη, που διατηρεί μία σχέση αλληλεπίδρασης τόσο με τις άλλες τέχνες όσο και με τα ιστορικά, κοινωνικά και πολιτισμικά συμφραζόμενα. Ειδικότερα το σύγχρονο θέατρο παρουσιάζει μια ειδολογική, θεματική και μορφική ποικιλότητα, η οποία ευνοεί την συνεξέτασή του με άλλες πολιτισμικές μορφές και περιβάλλοντα. Τα διαφορετικά θεματικά πεδία που καλύπτει το περιοδικό *ΘΕΑΤΡΟΥ ΠΟΛΙΣ* ανταποκρίνονται σε αυτή την εγγενή συνθετότητα του θεάτρου και την αυξανόμενη συνεργία του με άλλες μορφές τέχνης, δημιουργίας και γνώσης, όπως άλλωστε αντανακλώνται στη διεπιστημονική προοπτική και τη σύζευξη θεωρίας και πράξης, τέχνης και επιστήμης, που χαρακτηρίζουν καταστατικά το Τμήμα Θεατρικών Σπουδών του Πανεπιστημίου Πελοποννήσου.

Το διεπιστημονικό περιοδικό *ΘΕΑΤΡΟΥ ΠΟΛΙΣ* βασίζεται στο σύστημα της πολλαπλής ανώνυμης κρίσης, εκδίδεται μία φορά τον χρόνο και λειτουργεί κυρίως με θεματικά αφιερώματα που επιμελούνται διαφορετικοί Επιστημονικοί Επιμελητές κάθε φορά, μετά από έγκριση της Συντακτικής Επιτροπής. Για τα θεματικά αφιερώματα που προγραμματίζονται αναρτάται εγκαίρως ειδική Πρόσκληση Υποβολής Άρθρων (Call for Papers) στον χώρο ανάρτησης του περιοδικού, στην ιστοσελίδα του Τμήματος ([http://ts.uop.gr](http://ts.uop.gr/)). Τα πρωτότυπα άρθρα που υποβάλλονται προς δημοσίευση στους ειδικούς επιστημονικούς επιμελητές ή τη συντακτική επιτροπή υπόκεινται στην κρίση τουλάχιστον δύο ειδικών αναγνωστών. Στο περιοδικό δημοσιεύονται κυρίως πρωτότυπα επιστημονικά άρθρα και μελέτες μετά από ανώνυμη κρίση, αλλά μπορεί να δημοσιευθούν επίσης επιλεγμένες μεταφράσεις ξένων άρθρων (κατά προτίμηση πρωτότυπων), πρωτότυπα άρθρα σε ξένη γλώσσα (αγγλικά, γαλλικά), βιβλιοκριτικές και κατά περίπτωση συνεντεύξεις/κείμενα σημαντικών καλλιτεχνών ή ακόμη και καλλιτεχνικό έργο, κατά την κρίση των Επιστημονικών Επιμελητών του τεύχους και τη σύμφωνη γνώμη της Συντακτικής Επιτροπής. Επίσης είναι δυνατό ορισμένα τεύχη να δημοσιευθούν εξ ολοκλήρου σε ξένη γλώσσα, κατά την κρίση της Συντακτικής Επιτροπής.

Συντακτική Επιτροπή:

Τα μέλη ΔΕΠ του Τμήματος Θεατρικών Σπουδών :

Βασιλική Μπαρμπούση (Καθηγήτρια, Κοσμήτωρ της Σχολής καλών Τεχνών)

Άλκηστις Κοντογιάννη (Καθηγήτρια)

Χρήστος Καρδαράς (Καθηγητής)

Μαρία Βελιώτη- Γεωργοπούλου (Αναπληρώτρια Καθηγήτρια)

Αστέριος Τσιάρας (Αναπληρωτής Καθηγητής)

Αθανάσιος Μπλέσιος (Αναπληρωτής Καθηγητής)

Γιάννης Λεοντάρης (Αναπληρωτής Καθηγητής)

Μαρίνα Κοτζαμάνη (Eπίκουρος Καθηγήτρια)

Βαρβάρα Γεωργοπούλου (Eπίκουρος Καθηγήτρια)

Ιωάννα Καραμάνου (Eπίκουρος Καθηγήτρια)

Αντωνία Μερτύρη (Επίκουρος Καθηγήτρια)

Κωστούλα Καλούδη (Επίκουρος Καθηγήτρια)

Μαρία Μικεδάκη (Επίκουρος Καθηγήτρια)

Αγγελική Σπυροπούλου (Eπίκουρος Καθηγήτρια)

Έλενα Παπαλεξίου (Λέκτορας)

Σοφία Βουδούρη (Λέκτορας)

**ΤΕΥΧΟΣ 3:  *ΕΠΙΔΑΥΡΟΣ: ΣΥΓΚΡΟΥΣΕΙΣ, ΣΥΓΚΛΙΣΕΙΣ ΚΑΙ ΑΠΟΚΛΙΣΕΙΣ***

Το 2017 είναι ένα έτος ιδιαίτερα σημαντικό για το Τμήμα Θεατρικών Σπουδών της Σχολής Καλών Τεχνών του Πανεπιστημίου, καθώς εγκαινιάζεται η συνεργασία του Τμήματος με το Φεστιβάλ Αθηνών και Επιδαύρου, στο πλαίσιο της οργάνωσης και της λειτουργίας του Λυκείου Επιδαύρου στην περιοχή του Λυγουριού Αργολίδας. Το 3ο τεύχος του περιοδικού “ΘΕΑΤΡΟΥ ΠΟΛΙΣ” είναι λοιπόν αφιερωμένο στην Επίδαυρο, τον τόπο, το μνημείο, τη σκηνή, το πεδίο σύνθεσης και σύγκρουσης θεατρικής παράδοσης και σκηνικής πρωτοπορίας.

Πρόκειται για μία θεματική η οποία καλύπτει ένα ευρύ φάσμα ερευνητικών και καλλιτεχνικών ενδιαφερόντων και επιδέχεται διεπιστημονικές μεθοδολογικές προσεγγίσεις. Το τεύχος αυτό στοχεύει στην ανάλυση και ανάδειξη της σχέσης του αρχαίου θεάτρου της Επιδαύρου με όψεις της ιστορίας του θεάτρου, της δραματουργίας, της παραστασιολογίας, της ιδεολογίας, της πολιτιστικής πολιτικής. Ενδιαφέρουν ιδιαίτερα συμμετοχές που αποτυπώνουν αισθητικές και ιδεολογικές συγκρούσεις καθώς και γόνιμες διαλεκτικές γύρω από τον χαρακτήρα και τις χρήσεις του μνημείου.

Οι θεματικές  ενότητες που θα προσφέρουν πεδίο προβληματισμού στους συγγραφείς των άρθρων του περιοδικού για το 2017, είναι οι ακόλουθες:

**Α. Ο ΤΟΠΟΣ**

Το μνημείο, η ταυτότητά του, τα όρια χρήσης του

**Β. ΟΙ ΠΑΡΑΣΤΑΣΕΙΣ**

Ιστορία, Δραματουργία, Παραστασιολογία, Ειδικότερα ζητήματα Θεατρικής Πρακτικής

**Γ. ΖΗΤΗΜΑΤΑ ΠΡΟΣΛΗΨΗΣ**

Θεατρική κριτική, Κοινό, Εκπαίδευση, Ιδεολογικοί προβληματισμοί, Παράδοση – Πρωτοπορία – Παραβατικότητα, Λογοκρισία, Πολυπολιτισμικότητα.

**Δ. ΟΙ ΘΕΣΜΟΙ**

Επίδαυρος και πολιτιστική πολιτική, Επίδαυρος και άλλα θεατρικά Φεστιβάλ, σύνδεση με την τοπική κοινωνία.

Εκτός από τα επιστημονικά άρθρα, το συγκεκριμένο τεύχος θα περιέχει:

Α. σύντομα κείμενα καλλιτεχνών του Θεάτρου (σκηνοθετών, ηθοποιών, σκηνογραφων, φωτιστών, μουσικών κλπ), καθώς επίσης και δραματουργών, κριτικών και μεταφραστών, τα οποία θα επεξεργάζονται το παρακάτω ερώτημα: *“Υπάρχει κάποιο έργο / παράσταση / σκηνικό γεγονός, το οποίο δεν θα αφορούσε στο αρχαίο δραμα, και θα μπορούσε να λάβει χώρα στο αρχαίο θέατρο της Επιδαύρου; Φανταστείτε τη δική σας συμμετοχή σε αυτό.”*

*Β. Επιλογή αρχείων με σκηνογραφικά σχέδια και μακέτες από σκηνογράφους που έχουν εργαστεί για παραστάσεις στην Επίδαυρο, σχολιασμένα από τους ίδιους.*

**ΟΔΗΓΙΕΣ ΠΡΟΣ ΤΟΥΣ ΣΥΓΓΡΑΦΕΙΣ**

Το Διεπιστημονικό Περιοδικό για το Θέατρο και τις Τέχνες, ΘΕΑΤΡΟΥ ΠΟΛΙΣ, εκδίδεται 1 φορά το χρόνο και δημοσιεύει καταρχήν πρωτότυπα άρθρα και ερευνητικές μελέτες στην ελληνική γλώσσα.

***Οι εργασίες που υποβάλλονται προς δημοσίευση οφείλουν να ακολουθούν τις ειδικές προδιαγραφές του περιοδικού, όπως αναφέρονται στο σχετικό αρχείο. Εργασίες εκτός αυτών των προδιαγραφών θα επιστρέφονται αμέσως για διόρθωση.***

Οι εργασίες και ένα σύντομο βιογραφικό σημείωμα των συγγραφέων (έως 200 λέξεις) αποστέλλονται ηλεκτρονικά στη διεύθυνση των εκάστοτε Επιστημονικών Επιμελητών του τεύχους, όπως δημοσιεύονται στην παρούσα Πρόσκληση υποβολής άρθρων. ***Ειδικά για το τεύχος 3, η καταληκτική προθεσμία υποβολής είναι στις 30/4/2017***

Πληροφορίες και αποστολή εργασιών :

Γιάννης Λεοντάρης-Μαρίνα Κοτζαμάνη

E-mail:yleontaris@gmail.com

 m.a.kotzamani@gmail.com

**ΕΠΙΣΥΝΑΠΤΕΤΑΙ ΑΡΧΕΙΟ ΜΕ ΤΙΣ ΠΡΟΔΙΑΓΡΑΦΕΣ**